P. Prokopovič, poslanec: (2009-06-25):
Vážený pán minister, vidím vo dverách, takže dovolím si ho osloviť. Predtým ako položím otázky, dovoľte mi, aby som podrobnejšie objasnil súvislosť, bude to veľmi, veľmi stručne. Koncom minulého roka som bol oslovený občanmi mesta Brezno a mestskej časti Bujakovo. Ide o rekonštrukciu komunikácie I. triedy v úseku Brezno - Polomka - Bacúch so začatím výstavby podľa zámeru v roku 2010 a ukončením do roku 2016. Technická štúdia z apríla 2007 pri navrhovaní jednotlivých trás vychádzala z rekonštrukcie existujúcej cesty 1/66 v jej súčasnej trase. Preto sú v jej trase navrhované úseky, ktorých súčasná trasa cesty 1/66 vyhovuje a je potrebné ju rozšíriť, resp. zhomogenizovať. Pre občanov je problematický úsek S2, ktorý vedie od konca Brezna - Zadné Halny, až po začiatok obce Beňuš. V predloženom zámere je navrhnutý obchvat mesta Brezno začínajúci na Banisku, vedúci poza areál bývalej mostárne s napojením na Tisovskú cestu a obchvat mesta končí na Halnoch. Na túto časť sú spracované tri rôzne možnosti a zvažuje sa, ktorá z nich je z rôznych pohľadov najvýhodnejšia. Avšak zámer ďalej pokračuje riešením obchvatu mestskej časti Bujakovo. Tu je stanovená navrhovateľom jedna,  jediná možnosť, a to cesta vedúca severnou časťou v tesnej blízkosti rodinných domov a zaberajúca záhrady, ktoré si roky tam bývajúci občania zveľaďujú a starajú sa o ne. Dokonca hrozí demolácia niekoľkých domov, ktoré stoja v spomínanej časti. V prípade uskutočnenia výstavby novej cesty by vlastne boli rodinné domy uzavreté v úzkom páse, obklopené dvomi úplne rovnakými cestami. Jediný rozdiel by bol len v tom, že pôvodnú cestu by spravovalo mesto, zostala by ako cesta II. triedy a novú cestu štát ako cestu I. triedy. Znovu treba zopakovať, že parametre ciest by boli úplne rovnaké, išlo by o cesty dvojprúdové o šírke 9,5 metra. Cesta by dokonca podľa zámeru mala byť vedená v záreze do zeme, avšak bez protihlukových bariér. Proti hluku by ľudia mali byť chránení iba zapustením cesty do terénu a vytvorením strmých bokov tohto zárezu. Cesta by takto pretínala prístup do Zubrej, Šnóbla a domy pri kríži v dolnej časti Bujakova by sa ocitli v križovatke ciest I. a II. triedy. Nová cesta z pohľadu obyvateľov určite nevyrieši ani bezpečný pohyb po ceste, ani odklon kamiónov pre dovoz a odvoz z papierní, ani trvalé poškodzovanie mosta, ktorý je jediným prístupom na Padličkovú, ani prejazd zásobovania do miestneho obchodu a reštaurácie. Neporieši ani zníženie hlučnosti prostredia a prejazd autobusovej dopravy mestských a prímestských liniek. Na základe týchto skutočností bola dňa 3. 11. 2008 predložená petícia za zmenu trasy obchvatu mestskej časti Brezno - Bujakovo Slovenskej správe ciest ako zadávateľovi tejto stavby, ďalej primátorovi mesta Brezno, Obvodnému úradu odboru dopravy Brezno, ako aj Krajskému stavebnému úradu Banská Bystrica, ktorú podpísali občania dotknutých častí mestskej časti Brezno - Bujakovo. V apríli tohto roku som sa v rámci svojho poslaneckého dňa v tomto regióne bol osobne a konkrétne oboznámiť na tvári miesta s touto problematikou. Dostal som tam informáciu, že odpoveď Krajského úradu pre cestnú dopravu a pozemné komunikácie v Banskej Bystrici bola taká, že nie sú príslušní na prešetrenie danej veci. Nositeľom tejto úlohy je podľa nich navrhovateľ, teda Slovenská správa ciest, Investičná výstavba a správa ciest Banská Bystrica. Z reakcie mesta Brezno zase vyplýva, že ten bude u investora požadovať spracovanie úseku miestnej časti Bujakovo tak, aby čo najmenej negatívne vplývalo na životné prostredie obyvateľov rodinných domov. Slovenská správa ciest zase odpovedala v zmysle, že v úseku Brezno - Bujakovo je odporučené trasu vyhodnotiť na základe podrobnejších štúdií, kde budú zohľadnené sociálne, dopravné a environmentálne a ekonomické vplyvy a potom na základe výsledku a po dohode s mestom Brezno sa určí výsledné trasovanie. Predpoklad  riešenia projektovej dokumentácie tejto časti je v roku 2010 a neskôr. Preto sa pýtam, pán minister, ako je možné, že ľudia poverení zastupovaním dotknutých občanov dodnes nedostali, nemajú doteraz napriek mnohému dotazovaniu aj u zástupcov mesta Brezno, napriek prebiehajúcim rokovaniam so Slovenskou správou ciest žiadne informácie o ďalšom postupe projekčných prác, resp. vôbec o smere konečného riešenia tohto problému. Ako je možné, že ak odpoveď Slovenskej správy ciest z marca 2009 bola, že projektová dokumentácia daného problematického úseku má byť spracovaná v roku 2010 a neskôr po prehodnotení a vzájomnej dohode aj záverečné stanovisko EIA tiež z marca 2009 hovorí o preriešení trasy v úseku Bujakova na základe podrobnejších štúdií? Prečo sa teda zhruba pred mesiacom pred mestskou časťou Bujakov už vykonávali zameriavacie práce Slovenskou geodetickou spoločnosťou? Nezdá sa vám, pán minister, neférové voči občanom, že tieto inštitúcie ich vodia doslovne za nos? Na druhej strane poza ich chrbát už realizujú zrejme aj tak dopredu schválenú trasu, ktorá údajne podľa informácií, ktoré som tam dostal, vyhovuje len istým „prominentným“ ľuďom z tohto kraja. A čo ostatní? Kde sa tí majú dovolať spravodlivosti? Ďakujem pekne.